เอกราษฏฐ์ ช่างเหลา

**เอกราษฏฐ์ ช่างเหลา**  (เกิด 3 เมษายน พ.ศ. 2501) เป็นนักการเมืองชาวไทย ปัจจุบันดำรงตำแหน่งรองหัวหน้าพรรคกล้าธรรม ดูแลพื้นที่ภาคตะวันออกเฉียงเหนือ อดีตสมาชิกสภาผู้แทนราษฎรจังหวัดขอนแก่น อดีตสมาชิกสภาผู้แทนราษฎร แบบบัญชีรายชื่อ สังกัดพรรคภูมิใจไทย อดีตผู้จัดการสหกรณ์ออมทรัพย์ครูขอนแก่น จำกัด

ปัจจุบันถูกดำเนินคดียักยอกทรัพย์สินสหกรณ์ออมทรัพย์ครูขอนแก่น ปัจจุบันศาลตัดสินความผิดและให้ใช้ทะยอยคืนเงินทั้งหมดพร้อมดอกเบี้ยคืน และคณะกรรมการ ป.ป.ช. มีมติชี้มูลความผิดฐานฝ่าฝืนหรือไม่ปฏิบัติตามมาตรฐานทางจริยธรรมอย่างร้ายแรง จากกรณีการทุจริตยักยอกเงินของสหกรณ์ออมทรัพย์ครูขอนแก่น จำกัด

ในวันที่ 9 กรกฎาคม 2568 ประธานสภาผู้แทนราษฎรได้แจ้งต่อที่ประชุมสภาผู้แทนราษฎร รับทราบคำสั่งศาลฎีกา มีคำสั่งให้นายเอกราษฏฐ์ หยุดปฏิบัติหน้าที่ สส. จนกว่าจะมีคำพิพากษา จากกรณีการฝ่าฝืนหรือไม่ปฏิบัติตามมาตรฐานจริยธรรมอย่างร้ายแรงทุจริตเงินสหกรณ์ครูฯ

## ประวัติ
เอกราษฏฐ์ เกิดเมื่อวันที่ 3 เมษายน พ.ศ. 2501 ที่ตำบลกุดน้ำใส อำเภอน้ำพอง จังหวัดขอนแก่น เป็นบุตรนายทองใบ นางง้ำ ช่างเหลา ด้านครอบครัวสมรสกับสุวิภา ช่างเหลา มีบุตร 2 คน คือ นายวัฒนา ช่างเหลา และนายพิทักษ์ชน ช่างเหลา

สำเร็จการศึกษาปริญญาตรี ครุศาสตรบัณฑิต การบริหารการศึกษา จากมหาวิทยาลัยราชภัฏเลย ระดับปริญญาโท ศิลปศาสตรมหาบัณฑิต รัฐศาสตร์ จากมหาวิทยาลัยรามคำแหง และระดับปริญญาเอก ปรัชญาดุษฎีบัณฑิต รัฐประศาสนศาสตร์ จากมหาวิทยาลัยอีสเทิร์นเอเชีย

## การทำงาน
เอกราษฏฐ์ เคยเป็นครูในสังกัดเทศบาลนครขอนแก่น ต่อมาได้เข้าทำงานในสหกรณ์ออมทรัพย์ครูขอนแก่น และประกอบธุรกิจหมู่บ้านจัดสรร

## งานการเมือง
เอกราษฏฐ์เคยได้ลงสมัครรับเลือกตั้งเป็นสมาชิกวุฒิสภาจังหวัดขอนแก่น เมื่อ พ.ศ. 2549 แต่ไม่ได้รับเลือก ก่อนที่จะลงสมัครรับเลือกตั้งสมาชิกสภาผู้แทนราษฎรจังหวัดขอนแก่น ในปี 2550 สังกัดพรรคเพื่อแผ่นดิน แต่ไม่ได้รับเลือกโดยได้คะแนนเป็นลำดับที่ 5 ในปี พ.ศ. 2557 ได้รับเลือกให้เป็นสมาชิกสภาปฏิรูปแห่งชาติ โดยคณะรักษาความสงบแห่งชาติ (คสช.) หลังการยึดอำนาจรัฐประหารรัฐบาลยิ่งลักษณ์ ชินวัตร ต่อมาได้เข้าร่วมงานกับพรรคพลังประชารัฐ และได้รับมอบหมายให้เป็นผู้ดูแลรับผิดชอบการเลือกตั้งของจังหวัดขอนแก่น มหาสารคาม กาฬสินธุ์ ร้อยเอ็ด เลย บึงกาฬ หนองคาย อุดรธานี สกลนคร นครพนม มุกดาหาร และหนองบัวลำภู และเป็นคนสนิทของร้อยเอก ธรรมนัส พรหมเผ่า โดยนายเอกราษฏฐ์ ได้ลงสมัครรับเลือกตั้งแบบบัญชีรายชื่อ ลำดับที่ 11 รวมทั้งส่งบุตรชายคือวัฒนา ช่างเหลา ลงสมัครรับเลือกตั้งในจังหวัดขอนแก่น ซึ่งในการเลือกตั้งครั้งนั้น เอกราษฏฐ์ และวัฒนา ได้รับเลือกตั้งเป็น สส.เข้าสภาผู้แทนราษฎรทั้งสองคน

เอกราษฏฐ์ มีส่วนในการสนับสนุนหลานชายและบุตรชาย เป็นนักการเมืองท้องถิ่น ในการเลือกตั้งสมาชิกองค์การบริหารส่วนจังหวัดทั่วประเทศ ในปี 2563

ในปี 2565 เขาและ สส.อีกจำนวนหนึ่งถูกพรรคพลังประชารัฐ มีมติให้ออกจากพรรค ต่อมาเขาย้ายไปสังกัดพรรคภูมิใจไทย และในปี 2566 เขาได้รับการเลือกตั้งเป็น สมาชิกสภาผู้แทนราษฎรไทย ชุดที่ 26 ต่อมาในช่วงต้นปี 2568 เขาได้ประกาศชัดเจนว่าจะย้ายพรรคไปร่วมงานกับพรรคกล้าธรรม และในเดือนเมษายนของปีเดียวกัน เขาถูกพรรคภูมิใจไทย มีมติให้ออกจากพรรค

วันที่ 9 กรกฎาคม 2568 ที่รัฐสภา นายวันมูหะมัดนอร์ มะทา ประธานสภาผู้แทนราษฎร เป็นประธานการประชุมแจ้งให้ที่ประชุมทราบเรื่องที่ไม่ได้บรรจุในระเบียบวาระ รับทราบคำสั่งศาลฎีกา เนื่องจากศาลมีคำสั่งรับคำร้องคดีระหว่างคณะกรรมการป้องกันและปราบปรามการทุจริตแห่งชาติ (ป.ป.ช.) ผู้ร้อง และนายเอกราษฏฐ์ ช่างเหลา สส.ขอนแก่น พรรคกล้าธรรม ผู้คัดค้าน โดยให้เอกราช หยุดปฏิบัติหน้าที่จนกว่าจะมีคำพิพากษาตามรัฐธรรมนูญ ปี 60 มาตรา 235 วรรคสาม และ พระราชบัญญัติประกอบรัฐธรรมนูญ (พ.ร.ป.) ป.ป.ช. พ.ศ. 2561 มาตรา 87 และระเบียบที่ประชุมศาลฏีกา ว่าด้วยการพิจารณาพิพากษาคดีเกี่ยวกับการฝ่าฝืนและไม่ปฏิบัติตามมาตรฐานจริยธรรมอย่างร้ายแรง พ.ศ.2561 ข้อ 12 วรรคสอง

## คดีความ
เอกราษฏฐ์ ถูกกล่าวหาในกรณีการยักยอกเงินของสหกรณ์ออมทรัพย์ครูขอนแก่น เหตุการณ์เกิดขึ้นตั้งแต่ปี 2554 แต่ทราบข้อเท็จจริงเมื่อมีการตรวจสอบเมื่อวันที่ 25 พฤศจิกายน พ.ศ. 2562 โดยคณะกรรมการดำเนินการสหกรณ์ฯ ได้ร้องทุกข์กล่าวโทษต่อสถานีตำรวจภูธรเมืองขอนแก่น กรมสอบสวนคดีพิเศษ และฟ้องตรงที่ศาลอาญา ต่อมาเอกราช ได้ทำหนังสือยอมรับสภาพหนี้ ในปี 2562 โดยมีกำหนดว่าชดใช้เงินคืนให้สหกรณ์ออมทรัพย์ครูขอนแก่น ภายในปี 2563

ในปี 2564 เอกราษฏฐ์ ถูกสำนักงานตำรวจแห่งชาติ ทำหนังสือขอตัวไปยังประธานรัฐสภา เพื่อดำเนินคดีเกี่ยวกับคดีร่วมกันยักยอกและปลอมแปลงเอกสารของสหกรณ์ออมทรัพย์ครูขอนแก่น และในปี 2568 ศาลจังหวัดขอนแก่นได้พิพากษาจำคุก 5 ปี 93 เดือน และให้ชำระเงินคืนให้หมด

ใน วันที่ 25 สิงหาคม 2565 สำนักงานคณะกรรมการป้องกันและปราบปรามการฟอกเงินได้ยึดทรัพย์ เขาชั่วคราวโดยมีประกาศในราชกิจจานุเบกษาให้ผู้เสียหายแจ้งความดำเนินคดี

ในปี 2568 เอกราชได้ถูกศาลจังหวัดขอนแก่นมีคำสั่งให้จำคุก 5 ปี เนื่องจากคดียักยอกสหกรณ์ออมทรัพย์ครูขอนแก่น พร้อมให้ชดใช้เงินคืนทั้งหมด

## เครื่องราชอิสริยาภรณ์

## เชิงอรรถ

## อ้างอิง

หมวดหมู่:บุคคลจากอำเภอน้ำพอง
หมวดหมู่:ครูชาวไทย
หมวดหมู่:นักธุรกิจชาวไทย
หมวดหมู่:นักการเมืองจากจังหวัดขอนแก่น
หมวดหมู่:สมาชิกสภาผู้แทนราษฎรจังหวัดขอนแก่น
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:สมาชิกวุฒิสภาจังหวัดขอนแก่น
หมวดหมู่:พรรคเพื่อแผ่นดิน
หมวดหมู่:นักการเมืองพรรคพลังประชารัฐ
หมวดหมู่:นักการเมืองพรรคภูมิใจไทย
หมวดหมู่:นักการเมืองพรรคกล้าธรรม
หมวดหมู่:บุคคลจากมหาวิทยาลัยราชภัฏเลย
หมวดหมู่:บุคคลจากคณะรัฐศาสตร์ มหาวิทยาลัยรามคำแหง
หมวดหมู่:บุคคลจากมหาวิทยาลัยอีสเทิร์นเอเชีย
หมวดหมู่:ผู้ได้รับเครื่องราชอิสริยาภรณ์ ต.ม.
หมวดหมู่:ผู้ได้รับเครื่องราชอิสริยาภรณ์ จ.ภ.